CELEX: 32020R1292
Language: ro
Date: 2020-09-15 00:00:00
Title: Regulamentul de punere în aplicare (UE) 2020/1292 al Comisiei din 15 septembrie 2020 privind măsurile de prevenire a introducerii în Uniune a organismului dăunător Agrilus planipennis Fairmaire provenind din Ucraina și de modificare a anexei XI la Regulamentul de punere în aplicare (UE) 2019/2072

16.9.2020   
               
               
                  RO
               
               
                  Jurnalul Oficial al Uniunii Europene
               
               
                  L 302/20
               
            
         REGULAMENTUL DE PUNERE ÎN APLICARE (UE) 2020/1292 AL COMISIEI
         din 15 septembrie 2020
         privind măsurile de prevenire a introducerii în Uniune a organismului dăunător Agrilus planipennis Fairmaire provenind din Ucraina și de modificare a anexei XI la Regulamentul de punere în aplicare (UE) 2019/2072
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 41 alineatul (2) și articolul 72 alineatul (1),
         întrucât:
         
                     (1)
                  
                  
                     
                        Agrilus planipennis Fairmaire (denumit în continuare „organismul dăunător specificat”) este inclus în lista organismelor dăunătoare de carantină pentru Uniune, prevăzută în anexa II la Regulamentul de punere în aplicare (UE) 2019/2072 al Comisiei (2). De asemenea, el este menționat ca organism dăunător prioritar în Regulamentul delegat (UE) 2019/1702 al Comisiei (3).
                  
               
                     (2)
                  
                  
                     În anexa VII la Regulamentul de punere în aplicare (UE) 2019/2072 au fost stabilite cerințe de import pentru anumite tipuri de plante, de lemn și de scoarță izolată în ceea ce privește organismul dăunător specificat, pentru țările terțe în care este prezent acest organism dăunător. În conformitate cu partea A din anexa XI la regulamentul respectiv, pentru introducerea în Uniune a unor astfel de plante sau produse vegetale din țările terțe respective de origine sunt necesare certificate fitosanitare.
                  
               
                     (3)
                  
                  
                     În noiembrie 2019, Ucraina a confirmat primele constatări oficiale ale prezenței organismului dăunător specificat pe teritoriul său.
                  
               
                     (4)
                  
                  
                     Țara în cauză nu este inclusă în lista țărilor terțe din care este permis importul pe teritoriul Uniunii în temeiul anexei VII la Regulamentul de punere în aplicare (UE) 2019/2072. Prin urmare, trebuie adoptate măsuri specifice pentru a preveni posibila introducere în Uniune a organismului dăunător specificat, prezent pe anumite tipuri de plante, de lemn și de scoarță izolată provenind din Ucraina.
                  
               
                     (5)
                  
                  
                     Ținând seama de riscul fitosanitar prezentat de organismul dăunător specificat, plantele, lemnul și scoarța respective, cunoscute drept gazde ale acestui organism, care sunt originare din Ucraina trebuie să fie însoțite, atunci când sunt introduse în Uniune, de un certificat fitosanitar, inclusiv de o declarație suplimentară care să ateste că provin dintr-o zonă indemnă de organismul specificat. Această declarație suplimentară trebuie întocmită în conformitate cu standardele internaționale relevante pentru măsuri fitosanitare și trebuie comunicată în prealabil Comisiei. Anumite tipuri de lemn pot fi importate numai în cazul în care a fost aplicat un tratament corespunzător sau dacă a fost înlăturată scoarța și o parte din alburnul exterior, pentru a se asigura un nivel mai ridicat de protecție fitosanitară.
                  
               
                     (6)
                  
                  
                     Întrucât statutul organismului dăunător specificat în Ucraina necesită o confirmare suplimentară, este necesar să se obțină dovezi tehnice și științifice suplimentare pentru a se evalua riscul fitosanitar pe care organismul respectiv îl prezintă pentru Uniune. Trebuie obținute astfel de dovezi și cu privire la prezența acestui organism în alte țări terțe, în scopul actualizării măsurilor corespunzătoare enumerate în anexa VII la Regulamentul de punere în aplicare (UE) 2019/2072. Prin urmare, măsurile prevăzute în prezentul regulament trebuie revizuite cât mai curând posibil.
                  
               
                     (7)
                  
                  
                     De asemenea, trebuie modificată anexa XI la Regulamentul de punere în aplicare (UE) 2019/2072, pentru a se impune obligația ca plantele și produsele vegetale respective să fie însoțite de un certificat fitosanitar atunci când sunt introduse în Uniune din Ucraina.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Obiect
            Prezentul regulament stabilește măsuri de prevenire a introducerii în Uniune a organismului dăunător Agrilus planipennis Fairmaire provenind din Ucraina.
         
         
            Articolul 2
            Introducerea în Uniune a plantelor, a lemnului și a scoarței izolate originare din Ucraina
            Plantele, lemnul și scoarța izolată originare din Ucraina sunt introduse în Uniune numai dacă respectă măsurile corespunzătoare enumerate în anexă.
         
         
            Articolul 3
            Modificarea anexei XI la Regulamentul de punere în aplicare (UE) 2019/2072
            Partea A din anexa XI la Regulamentul de punere în aplicare (UE) 2019/2072 se modifică după cum urmează:
            
                        (a)
                     
                     
                        la punctul 3, la rubrica „Fraxinus L., Juglans L., Pterocarya Kunth și Ulmus davidiana Planch.”, textul din a treia coloană se înlocuiește cu următorul text: „Canada, China, Republica Populară Democrată Coreeană, Japonia, Mongolia, Republica Coreea, Rusia, Taiwan, Ucraina și Statele Unite”;
                     
                  
                        (b)
                     
                     
                        la punctul 11, la rubrica „Fraxinus L., Juglans L., Pterocarya Kunth și Ulmus davidiana Planch.”, textul din a treia coloană se înlocuiește cu următorul text: „Canada, China, Republica Populară Democrată Coreeană, Japonia, Mongolia, Republica Coreea, Rusia, Taiwan, Ucraina și Statele Unite”;
                     
                  
                        (c)
                     
                     
                        la punctul 12, la rubrica „Fraxinus L., Juglans L., Pterocarya Kunth și Ulmus davidiana Planch., incluzând lemnul care nu și-a păstrat suprafața rotundă naturală”, textul din a treia coloană se înlocuiește cu următorul text: „Canada, China, Republica Populară Democrată Coreeană, Japonia, Mongolia, Republica Coreea, Rusia, Taiwan, Ucraina și Statele Unite”.
                     
                  
         
            Articolul 4
            Revizuirea măsurilor provizorii
            Măsurile prevăzute în prezentul regulament vizează abordarea riscurilor fitosanitare care nu sunt pe deplin evaluate și au caracter temporar.
            Aceste măsuri trebuie revizuite cât mai curând posibil și în termen de cel mult un an de la data adoptării prezentului regulament.
         
         
            Articolul 5
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 septembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 317, 23.11.2016, p. 4.
         
            (2)  Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).
         
            (3)  Regulamentul delegat (UE) 2019/1702 al Comisiei din 1 august 2019 de completare a Regulamentului (UE) 2016/2031 al Parlamentului European și al Consiliului prin stabilirea listei organismelor dăunătoare prioritare (JO L 260, 11.10.2019, p. 8).
      
      
         
            ANEXĂ
            
               Lista plantelor, a produselor vegetale și a altor obiecte originare din Ucraina și măsurile corespunzătoare pentru introducerea acestora pe teritoriul Uniunii, în conformitate cu articolul 2
            
            
                        Plante, produse vegetale și alte obiecte
                     
                     
                        Codul NC
                     
                     
                        Măsuri
                     
                  
                        
                                    1.
                                 
                                 
                                    Plante de Fraxinus L., Juglans ailantifolia Carr., Juglans mandshurica Maxim., Ulmus davidiana Planch. și Pterocarya
                                       rhoifolia Siebold & Zucc., cu excepția fructelor și a semințelor
                                 
                              
                     
                        ex 0602 10 90 
                        ex 0602 20 20 
                        ex 0602 20 80 
                        ex 0602 90 41 
                        ex 0602 90 45 
                        ex 0602 90 46 
                        ex 0602 90 48 
                        ex 0602 90 50 
                        ex 0602 90 70 
                        ex 0602 90 99 
                        ex 0604 20 90 
                        ex 1404 90 00 
                     
                     
                        Plantele trebuie să îndeplinească simultan următoarele două condiții:
                        
                                    (a)
                                 
                                 
                                    sunt însoțite de un certificat fitosanitar în care se menționează, la rubrica „Declarație suplimentară”, faptul că plantele sunt originare dintr-o zonă recunoscută ca fiind indemnă de Agrilus planipennis Fairmaire, stabilită de organizația națională pentru protecția plantelor din Ucraina, în conformitate cu standardele internaționale relevante pentru măsuri fitosanitare și situată la o distanță de minimum 100 km de cea mai apropiată zonă cunoscută în care a fost confirmată oficial prezența organismului dăunător specificat;
                                 
                              
                                    (b)
                                 
                                 
                                    statutul de zonă indemnă de organismul dăunător al zonei în cauză a fost comunicat în prealabil Comisiei, în scris, de către organizația națională pentru protecția plantelor din Ucraina.
                                 
                              
                  
                        
                                    2.1.
                                 
                                 
                                    Lemn de Fraxinus L., Juglans ailantifolia Carr., Juglans mandshurica Maxim., Ulmus davidiana Planch. și Pterocarya rhoifolia Siebold & Zucc., cu excepția lemnului sub formă de:
                                    
                                                —
                                             
                                             
                                                așchii, particule, rumeguș, talaș, deșeuri de lemn și resturi rezultate total sau parțial din acești copaci;
                                             
                                          
                                                —
                                             
                                             
                                                material de ambalaj din lemn sub formă de casete, cutii, lăzi, cilindri și alte ambalaje similare, paleți, boxpaleți și alte platforme de încărcare, grilaje pentru paleți, dunaje, indiferent dacă sunt sau nu în uz efectiv în transportul de obiecte de orice tip, cu excepția dunajului de sprijinire a transporturilor de lemn, care este construit din lemn de același tip și calitate cu cele ale lemnului transportat și care îndeplinește aceleași cerințe fitosanitare ale Uniunii cu cele îndeplinite de lemnul transportat,
                                             
                                          
                                                —
                                             
                                             
                                                inclusiv lemn care nu și-a păstrat suprafața rotundă naturală, precum și mobilier și alte obiecte făcute din lemn netratat.
                                             
                                          
                              
                     
                        ex 4401 12 00 
                        ex 4403 12 00 
                        ex 4403 99 00 
                        ex 4404 20 00 
                        ex 4406 12 00 
                        ex 4406 92 00 
                        4407 95 10 
                        4407 95 91 
                        4407 95 99 
                        ex 4407 99 27 
                        ex 4407 99 40 
                        ex 4407 99 90 
                        ex 4408 90 15 
                        ex 4408 90 35 
                        ex 4408 90 85 
                        ex 4408 90 95 
                        ex 4416 00 00 
                        ex 9406 10 00 
                     
                     
                        Lemnul îndeplinește una dintre condițiile următoare:
                        
                                    (a)
                                 
                                 
                                    este însoțit de un certificat fitosanitar în care se menționează, la rubrica „Declarație suplimentară”, faptul că lemnul este originar dintr-o zonă specifică, recunoscută ca fiind indemnă de Agrilus planipennis Fairmaire, stabilită de organizația națională pentru protecția plantelor din Ucraina, în conformitate cu standardele internaționale relevante pentru măsuri fitosanitare, situată la o distanță de minimum 100 km de cea mai apropiată zonă cunoscută în care a fost confirmată oficial prezența organismului dăunător specificat, iar statutul de zonă indemnă de organismul dăunător al zonei în cauză a fost comunicat în prealabil Comisiei, în scris, de către organizația națională pentru protecția plantelor din Ucraina;
                                 
                              
                                    (b)
                                 
                                 
                                    este însoțit de un certificat fitosanitar, în care se menționează, la rubrica „Declarație suplimentară”, faptul că scoarța și cel puțin 2,5 cm din alburnul exterior au fost îndepărtate într-o instalație autorizată și supravegheată de organizația națională pentru protecția plantelor din Ucraina;
                                 
                              
                                    (c)
                                 
                                 
                                    este însoțit de un certificat fitosanitar în care se menționează, la rubrica „Declarație suplimentară”, faptul că lemnul a făcut obiectul unei iradieri ionizante pentru a se obține o doză minimă absorbită de 1 kGy în toată masa lemnului.
                                 
                              
                  
                        
                                    2.2.
                                 
                                 
                                    Lemn sub formă de așchii, particule, rumeguș, talaș, deșeuri de lemn și resturi rezultate total sau parțial din Fraxinus L., Juglans ailantifolia Carr., Juglans
                                       mandshurica Maxim., Ulmus
                                       davidiana Planch. și Pterocarya rhoifolia Siebold & Zucc.
                                 
                              
                     
                        ex 4401 22 00 
                        ex 4401 40 10 
                        ex 4401 40 90 
                     
                     
                        Lemnul îndeplinește simultan următoarele două condiții:
                        
                                    (a)
                                 
                                 
                                    este însoțit de un certificat fitosanitar în care se menționează, la rubrica „Declarație suplimentară”, faptul că lemnul este originar dintr-o zonă specifică, recunoscută ca fiind indemnă de Agrilus planipennis Fairmaire, stabilită de organizația națională pentru protecția plantelor din Ucraina, în conformitate cu standardele internaționale relevante pentru măsuri fitosanitare și situată la o distanță de minimum 100 km de zona cunoscută cea mai apropiată de locul în care a fost confirmată oficial prezența organismului dăunător specificat;
                                 
                              
                                    (b)
                                 
                                 
                                    statutul de zonă indemnă de organismul dăunător al zonei în cauză a fost comunicat în prealabil Comisiei, în scris, de către organizația națională pentru protecția plantelor din Ucraina.
                                 
                              
                  
                        
                                    3.
                                 
                                 
                                    Scoarță izolată și obiecte făcute din scoarță de Fraxinus L., Juglans ailantifolia Carr., Juglans mandshurica Maxim., Ulmus davidiana Planch. și Pterocarya rhoifolia Siebold & Zucc.
                                 
                              
                     
                        ex 1404 90 00 
                        ex 4401 40 90 
                     
                     
                        Scoarța trebuie să îndeplinească simultan următoarele două condiții:
                        
                                    (a)
                                 
                                 
                                    este însoțită de un certificat fitosanitar în care se menționează, la rubrica „Declarație suplimentară”, faptul că s-a furnizat o declarație oficială în care se atestă că scoarța este originară dintr-o zonă specifică, recunoscută ca fiind indemnă de Agrilus planipennis Fairmaire, stabilită de organizația națională pentru protecția plantelor din Ucraina, în conformitate cu standardele internaționale relevante pentru măsuri fitosanitare și situată la o distanță de minimum 100 km de cea mai apropiată zonă cunoscută în care a fost confirmată oficial prezența organismului dăunător specificat;
                                 
                              
                                    (b)
                                 
                                 
                                    statutul de zonă indemnă de organismul dăunător al zonei în cauză a fost comunicat în prealabil Comisiei, în scris, de către organizația națională pentru protecția plantelor din Ucraina.